ग्लोबल हरियाणा न्यूज़/फरीदाबाद: फरीदाबाद बार एसोशिएशन के पूर्व अध्यक्ष एवं न्यायिक सुधार संघर्ष समिति के अध्यक्ष एल एन पाराशर के उस बयान से शहर में तहलका मच सकता है जिसमे उन्होंने कहा है कि अरावली में चल रहे अवैध निर्माण और 1992 के बाद बने अवैध फ़ार्म हाउसों के जिम्मेदार बड़े अधिकारियों के खिलाफ वो सुप्रीम कोर्ट जा रहे हैं और इस मामले में फरीदाबाद के जिला अधिकारी, नगर निगम कमिश्नर, वन विभाग के अधिकारी के खिलाफ नोटिस भिजवाएंगे। वकील पाराशर ने कहा कि बड़े अधिकारियों की अनदेखी के कारण अरावली का चीर हरण हुआ है। उन्होंने कहा कि सूरजकुंड गोल चक्कर से लेकर अनखीर गोल चक्कर के बीच जितने भी फ़ार्म हॉउस या अन्य निर्माण हुए है या हो रहे हैं सबके बारे में उन्होंने जानकारी माँगी है और सभी को ध्वस्त करवाने के लिए सुप्रीम कोर्ट जा रहे हैं। उन्होंने कहा अरावली का चीर हरण हुआ जिस कारण फरीदाबाद में रिकार्ड स्तर पर प्रदूषण बढ़ा, अरावली के चीर हरण की वजह से जंगली जानवर शहर में भाग रहे है। उन्होंने कहा कि बड़खल में तेंदुए ने देश दर्जन जानवरों को मार डाला इसमें उसकी कोई गलती नहीं है उन लोगों की गलती है जिन्होंने अरावली पर बड़े बड़े निर्माण किया। उन्होंने कहा कि जानवर जंगल में रहते हैं लेकिन जब जंगल में इंसान रहने लगेंगे तो जानवर कहाँ जाएंगे, इसलिए वो शहर की तरफ भाग रहे हैं। उन्होंने कहा कि अनंगपुर में बने महिपाल ग्रीन वैली को 2013 में तोडा गया था लेकिन उसे फिर बना लिया गया और अब वहां महल बन गया है।